# Laureà Tatché i Pol

Laureà Tatché i Pol (Amer, 28 d'agost del 1890 - Ripollet, 22 de febrer del 1961) va ser músic de cobla i compositor.

## Biografia

Fill de Joan Tatché i Roca, instrumentista de cornetí, i de Dolors Pol i Valls, abans de fer els 10 anys ja tocava el violí, juntament amb el seu pare, a la Cobla-orquestra Els Petits, d'Amer. D'ofici espardenyer, va ser organista de l'església parroquial d'Amer. A mitjans dels anys 20 va tocar el flabiol, el tible i el violí a la Cobla-orquestra Cathalonia, de Barcelona, i després de la guerra civil va tocar el flabiol a la Cobla Germanor, també de Barcelona. A partir de 1930, aproximadament, visqué a Ripollet, on va ser director i un dels impulsors decisius de la "Societat Coral El Vallès" d'aquesta població.
Com a compositor signà habitualment amb el pseudònim Pol. Compongué música per a l'escena, unes vint-i-cinc sardanes (La refilada del merlot és potser la seva peça més coneguda) i instrumentà ballets, com el Ball de garlandes, molt interpretat. També harmonitzà i arreglà la sardana Danseu donzelles (1918) de Joan Fusté i Ferrer, que va ser flabiolaire de la "Cobla Germanor" (1946-1947).
El seu fill Enric Tatché i Pol (Ripollet, 1927 - 1976) fou regidor de l'ajuntament de Ripollet en els anys 60 i té una escola dedicada a Ripollet.

## Obres

* L'aplec de la ginesta, obra lírica en un acte
* El castell d'iràs i no tornaràs, fantasia lírica (1932), per a orquestra, en tres actes i 10 quadres, amb lletra de Joan Tabuenca Reula i música de Tatché i de Joan Carceller
* Concert en La bemoll Major, en tres temps
* Fiesta del amor, revista, per a orquestra, amb lletra de Lluís Subiràs
* La filla del bosc (1934), sarsuela en 3 actes per a orquestra, amb lletra de Joan Tabuenca
* Gitana de oriente, amb Casimir Rius i Villar
* L'inconscient, sarsuela amb lletra de Jaume Mogas i Casamitjana
* Jesús al món o Els pastors a Betlem (1931?), amb lletra de Jaume Mogas i Casamitjana
* El Pere Clavetaire i el Borratxo, comèdia lírica de costums catalanes (1930)
* El príncep cec, rondalla lírica (1931), amb lletra de Joan Tabuenca
* La pubilla de l'hostal (1933), sarsuela
* Una rondalla, fantasia lírica (1931) amb lletra de Joan Tabuenca
* Altres: Capitán de amores; La font fresca; La Franciscqueta; Noche de lluvia; La Pitoulina

### Sardanes

* Aromes del Far
* Atlàntida
* L'avi recorda una cançó
* La barca nova
* Caterina
* Els dos marxants enamorats, signada A.Pol
* Englantina
* L'estimada del negre (1934)
* Flors de muntanya, signada Pol
* La natura canta
* Neus
* Les noces de la pastora
* Plantalamor
* La refilada del merlot, obligada de flabiol
* Sospirs de la pubilleta
* Taneta
* Triomfadora
* Uralita
* Visca l'Estatut

### Altres obres per a cobla

* Ball de garlandes, instrumentació (1934)
* La filla del bosc, galop

## Notes

* ↑ Hom ha indicat que aquesta peça podria ser de Josep Taxés i Mestres
* ↑ També atribuïda a Josep Taxés

## Referències

* 1 2 Riera, Carles; Serracant i Clermont, Josep Maria; Ventura, Josep. Diccionari d'autors de sardanes i de música per a cobla. Girona: SOM, 2002.
* ↑ «Cal Meno: Seu de la Societat Coral "El Vallès"». A: Espais amb encant. Ripollet: Ema publicacions, 2015.
* ↑ «Danseu donzelles, al web "Músics per la cobla"». [Consulta: 25 maig 2017].
* ↑ Martos i Calpena, Ramon. Societat i lluita antifranquista a l'Àrea metropolitana de Barcelona. El cas Ripollet - Cerdanyola 1960/1976 [Tesi doctoral]. Bellaterra: Universitat Autònoma de Barcelona, 2016.
* ↑ «Web de l'escola Enric Tatché». [Consulta: 26 maig 2017].
* 1 2 3 4 5 «Inventario - Precatálogo de las partituras del archivo de la Sociedad General de Autores en Barcelona, por Jorge de Persia». [Consulta: 26 maig 2017].
* ↑ «Estreno de una obra teatral». La Vanguardia, 02-01-1934, pàg. 21.
* ↑ Juvanteny, Montserrat «Recuperen a Amer un interessant arxiu musical». Diari de Girona.cat, 12-12-2008.
* ↑ «Amer». La Vanguardia, 10-06-1933, pàg. 19.
* 1 2 «Llista de sardanes de Laureà Tatché al web "Boig per la sardana"». [Consulta: 25 maig 2017].